Uhusiano wa kimapenzi miongoni mwa vijana ni chanzo cha uozo katika jamii

UHUSIANO WA KIMAPENZI MIONGONI MWA VIJANA NI CHANZO CHA UOZO KATIKA JAMII 

Vijana wengi hujihusisha, katika mapenzi katika umri mdogo na kusababisha athari nyingi katika jamii. Athari mojawapo ni kuwa vijana, hasa wale ambao bado ni wanafunzi huacha shule na kujihusisha na makundi mabaya na hivyo kuathirika baadaye. 

Mara nyingi, wasichana wanaojihusisha katika mapenzi ya mapema hupachikwa mimba na hivyo basi kuishia kufukuzwa shuleni. Hii ina maana kuwa masomo ya wasichana hawa hudorora. Je, mbona waruhusu kujihusisha katika mapenzi ikiwa bado wako shuleni? Mbona hata baada ya kupewa mawaidha wafuate njia yao?  

Vijana wengi huwa hawawaheshimu wavyele wao inavyofaa. Wao huona kwamba wameanza kuwa wakubwa na kuanza kujilinganisha na wazazi wao. Vijana wengi ambao hujihusisha katika mapenzi mara nyingi, huwa wanaiga mifano ya wenzao. Jambo hili husababisha utovu wa nidhamu. WEngi wao huishia hata kuwatusi wakubwa wao, wao huwa kama bendera inayofuata upepo.  

Jambo jingine ni kuwa vijana wengi hupata kuambukizana magonjwa kama vile virusi vya ukimwi na hivyo kusababisha kifo. Wanapaswa kujifunza maadili mema na hata kwenda kanisani ili wasijihusishe na mambo haya mabaya.  Uhusiano huu pia huwafanya vijana wengi kudorora katika nidhamu yao. Wengi wao huishia kuacha masomo kwani wao hudhani kuwa watachekwa na wenzao shuleni hasa wale ambapo wamewapachika wengine mimba. 
 
Wavulana wengi huwaaribu wasichana wadogo wadogo ambao huwa wanaendelea vyema na masomo yao. Unaweza pata msichana au gulamu wa darasa la sita ameanza kujihusisha katika mapenzi, si kwa sababu ya kuwa yeye ni mjinga bali tu ni kuiga tabia ambazo wenzao hufanya. 

Vijana wengine hukosana na wazazi wao, hili hutokana na vijana hawa kuadhibiwa kwa sababu ya mienendo yao mbaya. Baada ya kuadhibiwa, vijana wengine hutoroka nyumbani kwao na wengine kuishia kuwa chokoraa. Wazazi pamoja na walimu wanafaa waungane mikono ili kuwapa vijana mawaidha ili wawe watu wasikivu na wenye nidhamu.